
1.  Անհրաժեշտությունը - «2026 թվականի Արենի տեսակի խաղողի մթերումների գործընթացի կազմակերպման միջոցառումը հաստատելու մասին» Կառավարության որոշման նախագծի (այսուհետ՝ Նախագիծ) ընդունումը պայմանավորված է Վայոց ձորի մարզում 2026 թվականին խաղողագործների կողմից արտադրված Արենի տեսակի խաղողի իրացման հարցում աջակցություն ցուցաբերելու անհրաժեշտությամբ։ 
2. Ընթացիկ իրավիճակը և խնդիրները – Վիճակագրական կոմիտեի կողմից հրապարակված տվյալների համաձայն 2025 թվականին գինու արտադրության ծավալը կազմել է շուրջ 8․0 մլն լիտր, որը նախորդ տարվա համեմատությամբ նվազել է շուրջ 1․8 մլն լիտրով կամ 18․5 %-ով։ 1․8 մլն լիտր գինին համարժեք է շուրջ 2800 տոննա խաղողի։ 
Գինու արտադրության ծավալների նվազումը պայմանավորված է միջազգային շուկայում, այդ թվում՝ Հայաստանում գինու սպառման ծավալների նվազմամբ։
     Գինու արտադրության և իրացման ծավալների կրճատումով և նախորդ տարիներից կուտակված պատրաստի արտադրանքի մնացորդներով պայմանավորված զգալիորեն նվազել է խաղողի գինեմետ սորտերի՝ հատկապես Արենի տեսակի խաղողի նկատմամբ պահանջարկը, և տնտեսավարողները շահագրգռված չեն իրականացնել Արենի տեսակի խաղողի մթերումներ։ 
     Ըստ էկոնոմիկայի նախարարության և Վայոց ձորի մարզպետի աշխատակազմի  գնահատականների ընթացիկ տարում Վայոց ձորի մարզում արտադրված Արենի տեսակի խաղողի համախառն բերքը գնահատվում է շուրջ 5400 տոննա, որից սեփական կարիքների համար օգտագործման և գինու արտադրության նպատակով կնքված պայմանագրերի շրջանակներում մթերման ծավալը կազմում է շուրջ 2900 տոննա և անհրաժեշտություն է առաջացել լուծելու շուրջ 2500 տոննա Արենի տեսակի խաղողի իրացման խնդիրը։
     Իրացման խնդիրը կարող է լուծվել 2500 տոննա Արենի տեսակի խաղողը կոնյակի սպիրտի արտադրության համար մթերելու միջոցով։ 
     Հարկ է նշել, որ 2026 թվականի Արենի տեսակի խաղողի մթերումների գործընթացի կազմակերպման միջոցառման մասին աշխատանքային կարգով իրազեկվել է ոլորտի բոլոր տնտեսավարողներին, որոնցից միայն «Գետափի գինու կոնյակի գործարան» ՍՊԸ-ն է համաձայնվել նախագծով սահմանված ընթացակարգով մթերել Արենի տեսակի խաղող և հոկտեմբերի 16-ից սկսել է մթերումները։ Նոյեմբերի 7-ի դրությամբ մթերումներն ավարտվել են և փաստացի մթերման ծավալը կազմել է 2,477․785 տոննա։
     Վայոց ձորի մարզում արտադրված խաղողը, բերքատվության ցածր մակարդակով պայմանավորված, ունի բարձր ինքնարժեք և տարիների ընթացքում ձևավորված մթերման գինը կազմել է շուրջ 230 դրամ, իսկ կոնյակի սպիրտի արտադրության նպատակով մթերվող խաղողի ձևավորված գինն այսօրվա դրությամբ կազմում է 135-ից 140 դրամ։
       3. Կարգավորման նպատակը և բնույթը – Նախագծով առաջարկվում է 2026 թվականի Վայոց ձորի մարզում արտադրված Արենի տեսակի խաղողի մթերումների գործընթացի կազմակերպման համար Արենի տեսակի խաղողի մթերումներ իրականացնող տնտեսավարող սուբյեկտներին տրամադրել աջակցություն հետևյալ պայմաններով՝
    - Վայոց ձորի մարզից առնվազն 800 տոննա և ավելի քանակությունը նվազագույնը 210 դրամով մթերված Արենի տեսակի խաղողի ամբողջ ծավալի յուրաքանչյուր 1 կիլոգրամի համար տրամադրել 70 դրամի չափով սուբսիդավորում
     - առնվազն 800 տոննա և ավելի քանակի մեջ հաշվի չի առնվում և սուբսիդավորում չի տրամադրվում տնտեսավարող սուբյեկտին սեփականության կամ օգտագործման իրավունքով պատկանող կամ հիմնադիր կամ ավելի քան 10 տոկոս բաժնետոմս ունեցող բաժնետեր հանդիսացող անձանց կամ նրանց ընտանիքի անդամների (ծնող, ամուսին, զավակ) կողմից մշակվող հողատարածքներից մթերվող (գնվող) խաղողի համար։  
    Նախագծով հաստատվում են նաև միջոցառման շրջանակներում տնտեսավարող սուբյեկտներին սուբսիդավորման տրամադրման ընթացակարգը և մթերվող Արենի տեսակի խաղողի փաստաթղթավորման և տեղեկատվության տրամադրման կարգը։ 
     Միջոցառման շրջանակներում Արենի տեսակի խաղողի մթերումներ իրականացնող տնտեսավարողների մթերման կետերում մթերումների գործընթացի մշտադիտարկումն առաջարկվում է կատարել մարզպետների աշխատակազմերի կողմից։ 
     Աջակցության տրամադրման առնվազն 800 տոննա շեմը որոշվել է այն տրամաբանությամբ, որ ծրագրից չկարողանան օգտվել գինու արտադրության նպատակով Արենի մթերող տնտեսավարողները՝ գինու արտադրության ոլորտում անհավասար մրցակցային պայմաններ չստեղծելու նպատակով։
     4․ Նախագծի մշակման գործընթացում ներգրավված ինստիտուտները և անձիք - Նախագիծը մշակվել է Էկոնոմիկայի նախարարության կողմից` Վայոց ձորի մարզպետի աշխատակազմի առաջարկության հիման վրա:
5․ Ակնկալվող արդյունքը - Նախագծի ընդունման դեպքում տնտեսավարող սուբյեկտները հնարավորություն կունենան կոնյակի սպիրտի արտադրության նպատակով մթերելու Վայոց ձորի մարզի տարածքում արտադրված Արենի տեսակի խաղողը, որով կլուծվի Արենի տեսակի խաղողի մթերման հետ կապված խնդիրը։ 
     6․ Ներկայացվող հարցի կապակցությամբ լրացուցիչ ֆինանսական միջոցների անհրաժեշտությունը և Հայաստանի Հանրապետության պետական բյուջեի եկամուտներում և ծախսերում սպասվելիք փոփոխությունները – Նախագծի ընդունման դեպքում, Վայոց ձորի մարզից փաստացի մթերված 2,477․785 տոննա Արենի տեսակի խաղողի համար տրամադրվող աջակցության չափը կազմում է շուրջ 173,444,950.0 դրամ, որը նախատեսվում են չորորդ եռամսյակի համար։ 
     7․ Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026 թվականների ծրագիր, ոլորտային և/կամ այլ ռազմավարություններ – Նախագծի ընդունումը բխում է Կառավարության 2021 թվականի նոյեմբերի 18-ի N 1902-Լ որոշումով հաստատված Հայաստանի Հանրապետության կառավարության 2021-2026 թվականների գործունեության միջոցառումների ծրագրի Էկոնոմիկայի նախարարության բաժնի «9.4 Ագրոպարենային արտադրանքի իրացման և արտահանման խթանում» միջոցառման «Հումքի մթերման գործընթացին, կոնյակի ու կոնյակի սպիրտի արտահանմանն աջակցություն, ինչպես նաև գինեգործության ու կոնյակագործության արտադրության խթանման արդյունքում առաջիկա 5 տարիներին հումքի մթերման և թողարկվող արտադրանքի ծավալների ավելացում մինչև 50 %-ով» ակնկալվող արդյունքից (հղում՝  https://www.arlis.am/Annexes/6/2021_N1902hav.1.pdf, 226-րդ էջ)։ 
